HU Az Európai Unió Hivatalos Lapja L 49/64

A BIZOTTSÁG (EU) 2018/262 HATÁROZATA

(2018. február 14.)

az „We are a welcoming Europe, let us help!” elnevezésű javasolt polgári kezdeményezésről

(az értesítés a C(2018) 895. számú dokumentummal történt)

(Csak az angol nyelvű szöveg hiteles)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,

mivel:

(1) Az „We are a welcoming Europe, let us help!” elnevezésű javasolt polgári kezdeményezés tárgya az alábbiakra utal: „A kormányoknak nehézséget jelent a migráció kezelése. Többségünk segíteni szeretne a rászorulóknak, mert törődünk embertársainkkal. Több millióan vannak, akik segítséget nyújtottak, nyújtanak. Most hallatni akarjuk hangunkat. Vendégszerető Európát követelünk! Felszólítjuk az Európai Bizottságot a cselekvésre.”

(2) A javasolt polgári kezdeményezés megjelölt céljai: „1. Európa-szerte az uniós polgárok közül sokan szeretnék anyagilag támogatni a menekülteket, hogy biztonságos otthont tudjanak teremteni maguknak, és új életet kezdhessenek. Azt kívánjuk, hogy a Bizottság nyújtson közvetlen támogatást a nemzeti vízummal rendelkező menekülteket segítő helyi csoportoknak. 2. Ne lehessen bírósági eljárást indítani, sem büntetést kiszabni azért, mert valaki humanitárius segítséget vagy menedéket nyújt rászorulóknak. Azt várjuk a Bizottságtól, hogy vessen véget az önkénteseket büntető kormányok ilyen irányú tevékenységének. 3. Mindenkinek joga van az igazságszolgáltatáshoz. Azt akarjuk, hogy a Bizottság hatásosabb módozatokat és szabályokat biztosítson a munkaerő-kizsákmányolás és más bűncselekmények áldozatainak, valamint minden olyan személynek a védelmére, akinek emberi jogai sérültek az uniós országok határain.”

(3) Az Európai Unióról szóló szerződés (EUSZ) megerősíti az uniós polgárság intézményét, és tovább fokozza az Unió demokratikus működését többek között azáltal, hogy kimondja, minden polgárnak joga van ahhoz, hogy részt vegyen az Unió demokratikus életében az európai polgári kezdeményezés révén.

(4) E célból a polgári kezdeményezésre alkalmazandó eljárásoknak és feltételeknek világosnak, egyszerűnek, felhasználóbarátnak és a polgári kezdeményezés jellegével arányosnak kell lenniük annak érdekében, hogy bátorítsák a polgárok részvételét és elérhetőbbé tegyék az Uniót.

(5) A Szerződések végrehajtása céljából uniós jogi aktusok fogadhatók el: — azokra az ellenőrzésekre vonatkozóan, amelyeknek a külső határokat átlépő személyeket alá kell vetni, az Európai Unió működéséről szóló szerződés (a továbbiakban: EUMSZ) 77. cikke (2) bekezdésének b) pontja alapján, — a közös európai menekültügyi rendszert szabályozó rendelkezések tekintetében, az EUMSZ 78. cikkének (2) bekezdése alapján, — egy olyan közös bevándorlási politikára irányuló intézkedések tekintetében, amelynek célja a migrációs hullámok hatékony kezelése azok minden szakaszában, méltányos bánásmód biztosítása a harmadik országok azon állampolgárai számára, akik jogszerűen tartózkodnak valamely tagállamban, valamint az illegális bevándorlás és az emberkereskedelem megelőzése és az ezek elleni megerősített küzdelem, az EUMSZ 79. cikkének (2) bekezdése alapján, — a bűncselekmények áldozatainak jogaira vonatkozó minimumszabályok megállapítása tekintetében, a több államra kiterjedő vonatkozású büntetőügyekben a bírósági ítéletek és határozatok kölcsönös elismerésének, valamint a rendőrségi és igazságügyi együttműködésnek a megkönnyítése érdekében szükséges mértékben, az EUMSZ 82. cikke (2) bekezdésének c) pontja alapján, — egyes területeken szabályozási minimumok megállapítása a bűncselekményi tényállások és a büntetési tételek meghatározására vonatkozóan, az EUMSZ 83. cikkének (1) és (2) bekezdése alapján.

(6) Ami a javasolt polgári kezdeményezés második tagmondatát illeti, az Uniónak az EUMSZ 83. cikkéből fakadó hatáskörei korlátozottak a tekintetben, hogy jóllehet az Unió szabályozási minimumokat állapíthat meg a bűncselekmények meghatározására vonatkozóan, az EUMSZ 83. cikke nem teszi lehetővé annak megtiltását a tagállamok számára, hogy – amennyiben azt helyénvalónak ítélik – más típusú magatartásokat büntessenek, ideértve az illegális bevándorlással kapcsolatos cselekményeket is.

(7) Mindazonáltal a javasolt polgári kezdeményezés második tagmondatát szintén meg kell vizsgálni az EUMSZ 79. cikkének fényében. E rendelkezés értelmében a Szerződések végrehajtása céljából uniós jogi aktusok fogadhatók el – egy olyan közös bevándorlási politika kialakítása érdekében, amelynek célja a migrációs hullámok hatékony kezelése azok minden szakaszában, valamint az illegális bevándorlás és az emberkereskedelem megelőzése és az ezek elleni megerősített küzdelem – többek között az illegális bevándorlás és jogellenes tartózkodás területén, beleértve a jogellenesen tartózkodó személyek kitoloncolását és repatriálását is.

(8) Fenti okokból a javasolt polgári kezdeményezés nem esik nyilvánvalóan a Bizottság azon hatáskörén kívül, hogy a Szerződések végrehajtásához uniós jogi aktusra irányuló javaslatot nyújtson be.

(9) Ezen túlmenően megalakult a polgári bizottság és kijelölték a kapcsolattartó személyeket a rendelet 3. cikkének (2) bekezdésével összhangban, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel.

(10) Az „We are a welcoming Europe, let us help!” elnevezésű javasolt polgári kezdeményezést ezért nyilvántartásba kell venni,

ELFOGADTA EZT A HATÁROZATOT:

1. cikk

Az „We are a welcoming Europe, let us help!” elnevezésű javasolt polgári kezdeményezést nyilvántartásba kell venni.

2. cikk

Ez a határozat 2018. február 15-én lép hatályba.

3. cikk

E határozat címzettjei az „We are a welcoming Europe, let us help!” elnevezésű javasolt polgári kezdeményezés szervezői (a polgári bizottság tagjai), akiket Isabelle CHOPIN és Emma BONINO képvisel kapcsolattartóként.

Kelt Brüsszelben, 2018. február 14-én. a Bizottság részéről Frans TIMMERMANS alelnök

(1) HL L 65., 2011.3.11., 1. o.